《宜阳山中雨行》
清代·梁机

乱云不作峰，急雨收薄暑。危岫入高空，飞电明烟炬。

出谷昧歧途，极目断行旅。低迷草树暗，毕逋神鸦举。

四山围一身，我今在何许。冥冥失林雀，惊飞慕俦侣。

哀哀归涧泉，幽鸣声相许。岂不怀安居，荷担宁遑处。

解装仆御来，相顾不得语。暮气何凄凄，湿风吹禾黍。

作者简介：（1678—?）清江西泰和人，字仙来。康熙六十年进士。由庶吉士改补教授。乾隆元年举鸿博未中。少负才名，曾从王士禛学诗，其诗集《三华集》，即由王士禛选定。另有《北游草》、《赵游日记》。